Spørsmål og svar om Oslo-oppgjøret 2018

**Er dette et bra resultat for Utdanningsforbundet?**  
Dette er et akseptabelt resultat for Unio og Utdanningsforbundet. Vi har klart å få en akseptabel profil på lønnstabellen og en justeringspott som var svært viktig å få gjennomslag for. I tillegg er vi svært fornøyd med å beholde dagens avtale på arbeidstid for pedagogiske ledere og barnehagelærere.

**Hva betyr det økonomiske resultatet i Oslo kommune?**  
Vi har fått et generelt tillegg på lønnstabellen som opprettholder kjøpekraften. I tillegg har vi fått en justeringspott som skal fordeles senere. Etter justeringsoppgjøret skal det også fordeles en pott i lokale forhandlinger. Disse forhandlingene foregår til høsten, og samlet sett er det over 310 millioner kroner igjen til fordeling på arbeidstakerne i Oslo kommune.

**Hvordan vil dette slå ut for våre medlemmer?**  
Alle er som sagt sikret 1,75 % med minimum 7.700 kr. Vi har tidligere positive erfaringer med at Unio har fått en stor andel av justeringspotten. Utdanningsforbundet verken krevde eller ønsket lokal pott. Slik resultatet ble, vil Utdanningsetaten få egen lokal pott til fordeling til blant annet lærergruppene. Den lokale potten til bydelene skal fordeles på alle yrkesgrupper i de aktuelle bydelene. Barnehagelærergruppene er en av dem.

**Hva er Utdanningsforbundet minst fornøyd med?**  
Vi er minst fornøyd med at det ble en lokal pott til fordeling. Vi hadde ønsket et større generelt tillegg på lønnstabellen, og alle lønnstillegg fordelt sentralt. Oslo kommune var derimot ikke villig til å slippe lokal pott som en del av det økonomiske resultatet.

**Er resultatet i Oslo kommune minst på nivå med resultatet i privat sektor?**Ja, det samlede resultatet i Oslo kommune er på linje med den anslåtte rammen for industrien. Vi har holdt oss innenfor den økonomiske rammen som konkurranseutsatt industri (frontfaget) har forhandlet fram. Men det endelige resultatet for våre medlemsgrupper har vi ikke før både justerings- og lokale forhandlinger er gjennomført.

**Vil Utdanningsforbundets medlemmer få økt kjøpekraft?**  
Ja, Utdanningsforbundets medlemmer vil få økt kjøpekraft i 2018.

**Hva er totalrammen i oppgjøret?**  
Totalrammen er på 2,8 prosent. I denne inngår også såkalt overheng og glidning. Overheng er lønnstillegg gitt i fjor som lønnsteknisk først får virkning fra i år. Lønnsglidning er i hovedsak de tilleggene som framkommer gjennom lokal lønnsdannelse.

**Fra hvilken dato vil lønnstilleggene bli gitt?**  
Lønnstillegg på lønnstabell og lønnstillegg i det kommende justeringsoppgjøret vil bli gitt med virkning fra 1. mai 2018. Lokale lønnstillegg gis med virkning fra1. august.

**Er det ingen endringer av arbeidstid i barnehagen?**Nei, arbeidstidsordningen er i sin helhet videreført slik den er. Det vil imidlertid bli et partssammensatt utvalg mellom Oslo kommune og Utdanningsforbundet og Fagforbundet. Partene skal drøfte sammenhengen mellom økende pedagogtett og arbeidstidsordningen i barnehagene.

**Er det endringer på arbeidstid for ansatte i skoleverket?**Det er endring for gruppen rådgivere/ sosiallærere. Nye som tilsettes etter 31/ 7 2019 i 100% stilling, vil følge Oslo kommunes normalarbeidstid med 37 timer og 30 minutter pr uke. Disse har rett på fleksitidsordningen. Vi har også sikret alle rådgivere / sosiallærere den samme lønnsutviklingen som om de var i undervisningsstilling.

**Har vi fått noe på pensjon?**  
Sammen med de andre hovedorganisasjonene krevde Unio at pensjon skulle bli en del av tariffavtalen. I tillegg vektla Unio krav om forbedringer av seniorpolitiske tiltak, blant annet gjennom å kreve et partssammensatt utvalg. Oslo kommune var ikke villig til å imøtekomme organisasjonene på disse temaene.

**Kan vi si noe om resultatet til våre ledergrupper?**  
Kriterietallene for lønninnpassering er endret på ulike skoleslag og ledergrupper. Ellers har de på samme vis som alle andre foreløpig fått 1,75 % i generelt tillegg.

**Hvorfor ble det ikke mekling i år?**  
Fordi partene på egen hånd ble enige om en forhandlingsløsning alle kunne slutte seg til. Dermed var det ikke nødvendig å bruke Riksmekleren.

**Skal dette ut på uravstemning?**  
Ja.

**Er streikefaren over?**  
I Utdanningsforbundet er uravstemningen rådgivende. Med andre ord gis medlemmene mulighet gjennom uravstemningen til å delta i avgjørelsen om forslaget skal aksepteres eller forkastes. I siste instans er det sentralstyret som avgjør om oppgjøret godkjennes. Utfallet av uravstemningen vil veie tungt når sentralstyret skal ta sin beslutning.

**Er det noe annet dere vil fremheve i årets tariffoppgjør?**  
Vi er også fornøyde med at partene fortsatt er enige om verdien av å videreutvikle kompetansehevende tiltak. Det har også kommet forbedringer på reisebestemmelser til skoleverket,

**Hvor finner jeg mer informasjon om oppgjøret?**  
Du finner mer informasjon om lønnsoppgjøret på Utdanningsforbundets nettsider [www.udf.no](http://www.udf.no)